CELEX: 32016D1138
Language: lt
Date: 2016-07-11 00:00:00
Title: 2016 m. liepos 11 d. Komisijos įgyvendinimo sprendimas (ES) 2016/1138, kuriuo iš dalies keičiami UN/CEFACT standartu grindžiami keitimosi žuvininkystės informacija formatai (pranešta dokumentu Nr. C(2016) 4226)

13.7.2016   
            
            
               LT
            
            
               Europos Sąjungos oficialusis leidinys
            
            
               L 188/26
            
         KOMISIJOS ĮGYVENDINIMO SPRENDIMAS (ES) 2016/1138
   2016 m. liepos 11 d.
   kuriuo iš dalies keičiami UN/CEFACT standartu grindžiami keitimosi žuvininkystės informacija formatai
   
      
         (pranešta dokumentu Nr. C(2016) 4226)
      
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantį reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (1), ypač į jo 111 ir 116 straipsnius,
   atsižvelgdama į 2011 m. balandžio 8 d. Komisijos įgyvendinimo reglamentą (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (2), ypač į jo 146j straipsnį,
   kadangi:
   
               (1)
            
            
               2016 m. balandžio 25–29 d. vykusiame 27-ajame forume Jungtinių Tautų Prekybos lengvinimo ir elektroninio verslo centras (UN/CEFACT) priėmė keitimosi žuvininkystės informacija standartą (FLUX). Siekiant laikytis šio pasaulinio standarto, reikia padaryti dabartinės Europos Sąjungos elektroninės duomenų perdavimo sistemos (EDPS) pakeitimų;
            
         
               (2)
            
            
               Įgyvendinimo reglamento (ES) Nr. 404/2011 146c straipsnyje nustatyta, kad visi pranešimai, susiję su keitimusi žuvininkystės informacija, grindžiami šiuo UN/CEFACT standartu;
            
         
               (3)
            
            
               keičiantis visais elektroniniais duomenimis naudotini iš dalies pakeisti XML formatai ir įgyvendinimo dokumentai pateikti Europos Komisijos žuvininkystės svetainės pagrindinių duomenų registro puslapyje Master Data Register
                   (3);
            
         
               (4)
            
            
               Žuvininkystės kontrolės ekspertų grupės (Elektroninio duomenų registravimo ir perdavimo sistemos ir duomenų valdymo darbo grupės) posėdžiuose valstybės narės pateikė rekomendacijų dėl laiko, kurio reikia šiam iš dalies pakeistam formatui įdiegti. Į šias rekomendacijas buvo atsižvelgta. Šiame sprendime numatytos priemonės nustatytos kartu su valstybėms narėms,
            
         PRIĖMĖ ŠĮ SPRENDIMĄ:
   1 straipsnis
   Keitimasis laivų stebėjimo sistemos duomenimis
   1.   Nuo 2016 m. lapkričio 1 d. Įgyvendinimo reglamento (ES) Nr. 404/2011 146f straipsnyje nurodytas formatas, naudotinas keičiantis laivų stebėjimo sistemos duomenų ataskaitomis, ir atitinkami įgyvendinimo dokumentai iš dalies keičiami, kaip išdėstyta Europos Komisijos žuvininkystės svetainės pagrindinių duomenų registro puslapyje Master Data Register paskelbtose specifikacijose FLUX-P1000/P1000-07: Laivo buvimo vietos sritis.
   2.   Nuo 2017 m. liepos 1 d. vėliavos valstybių narių sistemomis turi būti galima atsakyti į Įgyvendinimo reglamento (ES) Nr. 404/2011 146f straipsnio 3 dalyje nurodytus prašymus pateikti laivų stebėjimo sistemos duomenis pagal šio straipsnio 1 dalį iš dalies pakeistu formatu.
   2 straipsnis
   Keitimasis žvejybos veiklos duomenimis
   1.   Nuo 2017 m. lapkričio 1 d. Įgyvendinimo reglamento (ES) Nr. 404/2011 146g straipsnyje nurodytas formatas, naudotinas keičiantis žvejybos veiklos duomenimis, ir atitinkami įgyvendinimo dokumentai iš dalies keičiami, kaip išdėstyta Europos Komisijos žuvininkystės svetainės pagrindinių duomenų registro puslapyje Master Data Register paskelbtose specifikacijose FLUX-P1000/P1000-03: Žvejybos veiklos sritis.
   2.   Vėliavos valstybių narių sistemomis turi būti galima siųsti Įgyvendinimo reglamento (ES) Nr. 404/2011 146g straipsnio 2 dalyje nurodytus pranešimus apie žvejybos veiklą ir atsakyti į prašymus pateikti žvejybos veiklos duomenis, susijusius su žvejybos reisais, vykdomais nuo 2017 m. lapkričio 1 d., UN/CEFACT P1000-3 formatu.
   3 straipsnis
   Keitimasis su pardavimu susijusiais duomenimis
   1.   Nuo 2017 m. lapkričio 1 d. Įgyvendinimo reglamento (ES) Nr. 404/2011 146h straipsnyje nurodytas formatas, naudotinas keičiantis su pardavimu susijusiais duomenimis, ir atitinkami įgyvendinimo dokumentai iš dalies keičiami, kaip išdėstyta Europos Komisijos žuvininkystės svetainės pagrindinių duomenų registro puslapyje Master Data Register paskelbtose specifikacijose FLUX-P1000/P1000-05: Pardavimo sritis.
   2.   Valstybių narių sistemomis turi būti galima siųsti Įgyvendinimo reglamento (ES) Nr. 404/2011 146h straipsnio 3 dalyje nurodytus pranešimus apie pardavimo pažymas ir perėmimo deklaracijas, taip pat atsakyti į prašymus pateikti pardavimo pažymų ir perėmimo deklaracijų duomenis, susijusius su žvejybos reisais, vykdomais nuo 2017 m. lapkričio 1 d., UN/CEFACT P1000-5 formatu.
   4 straipsnis
   Sužvejotų žuvų kiekio suvestinių duomenų perdavimas
   Nuo 2017 m. vasario 15 d. Įgyvendinimo reglamento (ES) Nr. 404/2011 146i straipsnyje nurodytas formatas, naudotinas sužvejotų žuvų kiekio suvestiniams duomenims perduoti, ir atitinkami įgyvendinimo dokumentai iš dalies keičiami, kaip išdėstyta Europos Komisijos žuvininkystės svetainės pagrindinių duomenų registro puslapyje Master Data Register paskelbtose specifikacijose FLUX-P1000/P1000-12: Sužvejotų žuvų kiekio suvestinių duomenų ataskaitų teikimo sritis.
   5 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2016 m. liepos 11 d.
      
         
            Komisijos vardu
         
         
            Pirmininkas
         
         Karmenu VELLA
      
   
   
      (1)  OL L 343, 2009 12 22, p. 1.
   
      (2)  OL L 112, 2011 4 30, p. 1.
   
      (3)  http://ec.europa.eu/fisheries/cfp/control/codes/index_en.htm.